स्वास्तिक का चिन्ह हिन्दू धार्मिक आयोजनों में देवतुल्य स्थान रखता है। इसे आस्था के साथ-साथ गतिशीलता का सूचक भी स्वीकारा गया है। धार्मिक अनुष्ठानों में, पूजन में वैवाहिक कार्यक्रमों में, जन्मोत्सव में स्वास्तिक का अंकन मुख्य रूप से किया जाता है। गणेश जी के अंकन और स्वास्तिक के अंकन के पश्चात ही किसी धार्मिक अनुष्ठान का आरम्भ किया जाता है। बुन्देलखण्ड क्षेत्र में इसे सतिया अथवा चक्राकार सतिया भी कहा जाता है। ऐसी मान्यता है कि स्वास्तिक के अंकन से घर-परिवार में सुख-समृद्धि सदैव बनी रहती है। इसकी गतिशीलता की स्वीकार्यता के कारण ही इसे नुकीला बनाया जाता है। चक्राकार सतिया का अंकन बुन्देली क्षेत्र में विशेष रूप से शिशु के जन्म के पश्चात होने वाले आयोजन में किया जाता है। उस समय इसे गोबर से बनाया जाता है और उस पर जौ का प्रयोग किया जाता है। इसके अतिरिक्त धार्मिक स्थलों पर, किसी लाभकारी स्थान पर, घर के दरवाजे के दोनों ओर इसका प्रयोग किया जाता है।